*Az előterjesztés 1. sz. melléklete*

**Budapest Főváros Önkormányzata Közgyűlésének**

**…/2020. (… …) önkormányzati rendelete**

**a Budapest főváros közigazgatási területén a járművel várakozás rendjének egységes**

**kialakításáról, a várakozás díjáról és az üzemképtelen járművek tárolásának**

**szabályozásáról szóló 30/2010. (VI. 4.) Főv. Kgy. rendelet**

**módosításáról**

Budapest Főváros Közgyűlése a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján és a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 10. pontjában meghatározott feladatkörében eljárva a következőket rendeli el:

**l. §**

A Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet (a továbbiakban: R.) 8. § (3) bekezdése helyébe a következő rendelkezés lép:

*„(3) Várakozási díjfizetés esetén legfeljebb az időtartam korlátozásnak megfelelő ideig lehet várakozni. Az övezetre meghatározott időtartam lejárta után a gépjárművel a várakozóhelyet el kell hagyni, amennyiben a kerületi önkormányzat rendeletében ettől eltérően nem rendelkezik.”*

**2. §**

A R. a következő 11/A. §-sal egészül ki:

*„11/A. § A kerületi önkormányzat képviselőtestülete rendeletében a jelen rendelet 10-11. §-aiban meghatározottaktól kedvezőbb feltételekkel biztosíthat lakossági és gazdálkodói várakozási hozzájárulást.”*

**3. §**

A R. 48. § (3a) bekezdése a következő c) ponttal egészül ki:

(Nem minősül díjfizetés nélküli várakozásnak, ha a gépjármű két szomszédos kerületi önkormányzat közigazgatási területét határoló úton vagy téren, valamint ezen határoló utat vagy teret keresztező úton, a határoló úttól vagy tértől számított első útkereszteződésig várakozik és)

*„c) vagy – amennyiben a szomszédos kerületek között viszonossági megállapodás szabályozza – a gépjármű a határoló út vagy tér, vagy ezeket keresztező út, vagy ezektől számított útkereszteződés bármely oldalán megváltott érvényes parkolójeggyel vagy mobiltelefonos parkolási díjfizetéssel rendelkezik.”*

**4. §**

A R. 2. melléklete az 1. melléklet szerint módosul.

**5. §**

A rendelet a kihirdetést követő napon lép hatályba.

dr. Számadó Tamás Karácsony Gergely

főjegyző főpolgármester

**Indokolás**

**Általános indokolás**

A módosítás célja a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI.4.) Főv. Kgy. rendelet (továbbiakban Rendelet) szabályozása kellő differenciáltságának biztosítása, annak érdekében, hogy azok kellően figyelembe vegyék a helyi lakosok, valamint a helyi gazdasági társaságok szükségleteit, érdekeit, valamint a helyi önkormányzatok eltérő forgalomtechnikai és várakozási hely telítettségi helyzetéből fakadó sajátosságokat. A hatályos szabályozás ugyanis a maximális várakozási időtartam, az átparkolás, a helyi lakosokkal és gazdálkodó szervezetekkel kapcsolatosan kiadható várakozási hozzájárulások kiadása során kiadott várakozási kedvezmények mértékével kapcsolatosan a kerületek eltérő forgalomtechnikai viszonyait figyelmen kívül hagyva szabályozza a módosítással érintett jogszabályhelyeket.

Figyelemmel arra, hogy a kerületek sajátosságai eltérőek, a módosítással elérni kívánt jogpolitikai cél a szabályozás differenciálása, a helyi lakosság érdekeinek és szükségleteinek minél szélesebb körben történő ellátása.

**Részletes indokolás**

*az 1. §-hoz*

A Rendelet a hatályos szabályozás keretében valamennyi fővárosi kerület vonatkozásában egységesen, így a kerületek földrajzi területének méretéből, lakosságszámából, valamint frekventáltságából fakadó eltérő forgalomtechnikai viszonyait, szempontjait, valamint sajátosságait teljes mértékben figyelmen kívül hagyva szabályozza a maximális várakozási időtartamot.

Tekintettel arra, hogy az egységes szabályozás fenntartása indokolatlan, a módosítás lehetőséget teremt a kerületi önkormányzatoknak a főszabálytól való eltérésre, különös figyelemmel arra, hogy fenti szempontok okán a várakozóhelyek telítettsége nem azonos egyes belső, valamint külső kerületekben. Ennek megfelelően a várakozási időtartam jelenlegi felső korlátjának fenntartása a különböző kerületekben eltérő, nem kívánatos jogpolitikai célt szolgál.

*a 2. §-hoz*

A Rendelet hatályos szövege a várakozási hozzájárulások jelenlegi szabályozását tekintve indokolatlanul szűk körben határozza meg a kerületi lakosoknak, valamint gazdálkodóknak a helyi önkormányzatok által biztosított kedvezmények körét. Az önkormányzati autonómia elvéből következően egy adott kerület sajátosságait, így lakosságának, valamint gazdálkodóinak igényeit, érdekeit és elvárásait leginkább helyi szinten lehetséges felmérni, valamint megfelelően kiszolgálni.

A Rendelet módosítása a helyi önkormányzatok számára biztosítja annak lehetőségét, hogy a várakozási kedvezmények mértékét helyi közügyként, kerületi önkormányzati rendeletben a helyi sajátosságokra figyelemmel, a lakosság, valamint a gazdálkodó szervezetek érdekeit szem előtt tartva átfogóan, kellő differenciáltsággal szabályozzák.

*a 3. §-hoz*

A Rendelet hatályos szövege szigorú fogalmi keretek között szabályozza azt, hogy két szomszédos kerületi önkormányzat közigazgatási területét érintő parkolás esetén mi nem minősül díjfizetés nélküli – azaz szabálytalan, pótdíj fizetési kötelezettséggel járó – várakozásnak, azaz ún. „átparkolásnak”. A Rendelet hatályos szövege mindkét vonatkozó esetben megköveteli az azonos díjtételű övezetet, így figyelmen kívül hagyja azt a lehetőséget, amikor az alapvetően jogkövető magatartást tanúsító gépjárművel közlekedő állampolgár adott esetben magasabb díjtételű várakozási övezetben vált parkolójegyet, annak ellenére, hogy a gépjárművel ténylegesen az ezzel szomszédos kerület alacsonyabb díjtételű várakozási övezetében parkol. A fenti szabályozás alapvető jogpolitikai célokkal ellentétes, mivel jogkövető magatartás tanúsítása esetén is negatív jogkövetkezmény alkalmazására nyújt lehetőséget, így a módosítás ezen lehetséges élethelyzetet rendezi.

Ezen túlmenően a Rendelet hatályos szövege figyelmen kívül hagyja, hogy a parkolási övezetek határai nem minden esetben esnek egybe a fővárosi kerületek közigazgatási határaival. A módosítás eredményeképpen az átparkolási rendszer átláthatóbbá, valamint lakosság-barátabbá válik, amennyiben a kerületi önkormányzatok egy speciális szabályozás keretében – viszonossági megállapodásban – rendezhetik a helyi átparkolás szabályait. A módosítás eredményeképpen a Rendelet nagyobb teret biztosít az egymással szomszédos kerületi önkormányzatok szakmai együttműködésének elmélyítésére is.

*a 4. §-hoz*

A XII. kerületi Önkormányzat egységesen kívánja szabályozni, így gazdasági értelemben tovább racionalizálni a kerület teljes közigazgatási területén a parkolási díjövezeteit. Ennek oka, hogy a kerület közigazgatási területén található várakozási helyek kihasználtsága közel azonos szintű, melyre figyelemmel a várakozási területek különböző díjtételű kategóriákba sorolása nem indokolt, az a kerület jelenlegi forgalomtechnikai sajátosságaival ellentétes.

A XII. kerületben forgalomszabályozási okokból indokolt továbbá a kerületbe vezető torkolati utak parkolási övezetbe vonása, hiszen ezen útvonalak vonatkozásában a várakozás jelenleg nem díjköteles, így tehát azokon várakozási díj megfizetési nélkül, a helyi lakosság igényeit figyelmen kívül hagyva lehet várakozni. Ezeken a torkolati útvonalakon jelenleg leginkább az környező agglomerációból érkező – az adott területeket ingyenes P+R parkolóként használó, így azokat napi 6-10 órára elfoglaló – gépjármű tulajdonosok várakoznak jelentős számban, várakozási díj megfizetése nélkül, jelentősen megnehezítve ezzel a helyi lakosok számára a lakóhelyük közvetlen közelében történő napközbeni várakozást.

*az 5. §-hoz*

A rendelet hatálybalépésről rendelkezik.

*1. melléklet a …../2020. (… …) Főv. Kgy. rendelethez*

1. Az R. 2. melléket „Várakozási övezetek díjtételek szerinti felsorolása 2. díjtételű területek” alcím „XII. kerület:” bekezdése az alábbi szöveggel egészül ki:

*„- A Szilágyi Erzsébet fasor - Széll Kálmán tér – Várfok utca – Vérmező út - Krisztina körút - Magyar jakobinusok tere - Alkotás utca - Márvány utca - Győri út - Avar utca - Hegyalja út - Fürj utca - Lejtő utca - Apor Vilmos tér - Jagelló út - Németvölgyi út - Muskátli utca - Nárcisz utca - Stromfeld Aurél út - Orbánhegyi út - Galántai utca - Székács utca - Goldmark Károly utca - Határőr utca - Pethényi köz – Diós árok - Józsa Béla köz - Alsó-Svábhegyi út-Kútvölgyi út – Szilágyi Erzsébet fasor - Városmajor utca által határolt terület, beleértve - a Lejtő utca, a Nárcisz utca, a Goldmark Károly utca (a Székács utca és Határőr utca közötti szakasza), a Határőr út (a Goldmark Károly utca és az Acsády Ignác utca közötti szakasza), a Széll Kálmán tér, a Krisztina körút és a Magyar Jakobinusok tere kivételével - a határoló utakat és tereket, a Fogaskerekű utca (a Pethényi köz és a Fogaskerekű utca 12. közötti szakaszát), és a Sirály utca közterületet.”*

2. Az R. 2. melléket „Várakozási övezetek díjtételek szerinti felsorolása 3. díjtételű területek” alcím „XII. kerület:” bekezdése törlésre kerül.